ועדת הכלכלה, כנסת 18, פרוטוקול מספר 752, 2012-02-20 13:30

כרמל שאמה-הכהן: אנחנו פותחים את ישיבת ועדת הכלכלה, על סדר היום הצעת חוק לתיקון פקודת ביטוח רכב מנועי (שינוי מרכיב ההעמסה בתעריף הביטוח), התשע"ב-2012, של חבר הכנסת כרמל שאמה-הכהן, (פ/3941/18).

כרמל שאמה-הכהן: זה בעצם בהמשך להצעת החוק שהוועדה אישרה בסוף המושב הקודם בעניין שיעור ההעמסה, שם נקבע שיעור ההעמסה דווקני, חסר שום גמישות, והצעת החוק הזו באה לתת מרחב של גמישות למשרד האוצר, לאגף שוק ההון, כדי לבצע התאמות מידי שנה ושנה, כדי לשמור על מטרת החוק הקודם שהיא הקלה במחירי הביטוח לרוכבי הדו-גלגלי.

כרמל שאמה-הכהן: הצעת החוק סך הכול פותחת מרווח של חצי אחוז העמסה לכל כיוון מ-6%, כך שזה יהיה בין 5.5% ל-6.5%.

כרמל שאמה-הכהן: הערות?

כרמל שאמה-הכהן: אין הערות.

אתי בנדלר: אדוני, אני מבקשת רק בשביל דברי ההסבר ברשומות, למה נדרשת הגמישות הזאת?

כרמל שאמה-הכהן: לרשומות?

אתי בנדלר: אני מפרסמת את הצעת החוק הזו.

כרמל שאמה-הכהן: אל"ף, מאחר והנתונים הם תמיד דינמיים.

כרמל שאמה-הכהן: הנתונים של שיעורי מספר התביעות, היקף הנזקים, מספר כלי הרכב שעולים על הכביש ביחס למספר הרכבים הדו-גלגליים, מספר הדו-גלגליים שנמצאים בפול או נמצאים מחוץ לפול, אלה דינמיקות שמשתנות משנה לשנה ומשפיעות על שיעור העמסה.

כרמל שאמה-הכהן: שיעור העמסה הוא מספר שנמדד באחוזים אבל הוא לא בפועל מבטא את שיעור ההקלה על רוכבי הדו-גלגלי, ולכן אנחנו מדברים על מספר שהוא סכום של כסף.

כרמל שאמה-הכהן: כדי להמיר את סכום הכסף לאחוזים צריך גמישות בסך האחוזים.

כרמל שאמה-הכהן: זה ההסבר.

כרמל שאמה-הכהן: הערות נוספות?

כרמל שאמה-הכהן: אין הערות.

כרמל שאמה-הכהן: אני מקריא את הסעיף: "הצעת חוק לתיקון פקודת ביטוח רכב מנועי (שינוי מרכיב ההעמסה בתעריף הביטוח), התשע"ב-2012 תיקון סעיף 7א 1.

כרמל שאמה-הכהן: בפקודת ביטוח רכב מנועי [נוסח חדש], התש"ל-1970, בסעיף 7א(ב) במקום "שישה אחוזים" יבוא "בין 5.5% לבין 6.5%".

כרמל שאמה-הכהן: "

לאה ורון: בהיעדרו של נציג האוצר אני מציעה שתקצוב לנו כמה ימים לקבל באיזה עלויות - - -

כרמל שאמה-הכהן: נציג האוצר פה.

לאה ורון: לא, של אגף התקציבים באוצר.

לאה ורון: אתם יודעים להגיד לנו באיזו עלות מתקציב המדינה כרוכה הצעת החוק?

כרמל שאמה-הכהן: אין עלות.

אנסטסיה מיכאלי: ככל שידוע לנו, אין עלות.

לאה ורון: זה מתואם עם אגף התקציבים?

אנסטסיה מיכאלי: כן.

לאה ורון: יופי.

כרמל שאמה-הכהן: זו הכנה לקריאה ראשונה.

כרמל שאמה-הכהן: כמו שאמרתי, זו הצעת חוק שמשלימה את הצעת החוק של פניה קירשנבאום ונעשתה יחד אתה ובתיאום אתה, ראוי שהדברים יירשמו בפרוטוקול.

כרמל שאמה-הכהן: אנחנו עוברים להצבעה.

כרמל שאמה-הכהן: מי בעד סעיף 1?

אתי בנדלר: אין לאף אחד הערות?

כרמל שאמה-הכהן: שאלתי, אמרו שאין.

אנסטסיה מיכאלי: רק הערה טכנית.

אנסטסיה מיכאלי: הסעיף אומר "במקום "שישה אחוזים"" – אז מה שבמירכאות: "במקום שישה אחוזים", זה "במקום על שישה אחוזים".

אנסטסיה מיכאלי: צריך להוסיף את המילה "על", זה הכול.

אנסטסיה מיכאלי: זה משהו שאם אתה פשוט עושה אותו, אחר כך כשאתה קורא אותו - - -

אתי בנדלר: צודק, אני אקרא.

אתי בנדלר: הנוסח היום אומר: "קבעה הרשות תעריפי ביטוח לפול, יעמוד מרכיב ההעמסה הצפוי למימון העלות לביטוח אופנועים במסגרת הפול על שישה אחוזים".

כרמל שאמה-הכהן: אה, צריך למחוק את המילה "על".

אתי בנדלר: צריך לשנות גם את המילה "על", כך שזה יהיה - - -

כרמל שאמה-הכהן: אין בעיה, כל התאמת ניסוח גם מקובלת.

אתי בנדלר: "במסגרת הפול בין 5.5% ל-6.5%".

כרמל שאמה-הכהן: מי בעד סעיף 1?

כרמל שאמה-הכהן: בעד – פה אחד

כרמל שאמה-הכהן: הסעיף אושר פה אחד ויעלה לקריאה ראשונה, אני מקווה, היום.

אתי בנדלר: לא, זה יפורסם מחר, אדוני היושב-ראש, ואז זה יוכן.

כרמל שאמה-הכהן: למה?

אתי בנדלר: הסברתי לך שתיאמתי את הישיבה עם הממונה על נוסח החוק כבר בשבוע שעבר להיום בערב.

לאה ורון: אני מציעה שתודיע שהישיבה נעולה ואחר כך אתם תסכמו.

כרמל שאמה-הכהן: הישיבה נעולה.